নিজের অভিজ্ঞতা দিয়ে লেখাটা শুরু করেছিলাম। শেষটাও করছি নিজের এবং চারপাশের মানুষগুলোকে দিয়ে। বিশ্ববিদ্যালয়ে আমি তখন সেকেন্ড ইয়ারে পড়ি। কোন একদিন গল্পচ্ছলে শৈশবের এই বিকারগ্রস্থ ঘটনার কথা শেয়ার করলাম। অবাক বিস্ময়ে দেখি মোটামুটি এই ভয়াবহ অভিজ্ঞতা সবার রয়েছে। পার্থক্য কেবল কম আর বেশিতে। আমার দুটো ভাতিজি আছে। মাত্র স্কুলে যেতে শুরু করেছে। নিজের পরিবারে যাতে এ জাতীয় অভিজ্ঞতার আর পুনরাবৃত্তি না ঘটে তাই ভাইয়া, ভাবী, আম্মু সবার সাথে একদিন বসলাম। ছোটবেলা থেকে যে কাছের মানুষগুলোর বিকৃত আচরণের কথা লুকিয়ে রেখেছিলাম, সেগুলো খুলে বললাম আর সেগুলোকে উদাহরণ হিসাবে তুলে ধরে ভাইয়া ভাবীকে বুঝিয়ে বললাম, তাদের সন্তানদের ক্ষেত্রেও সাবধানতা অবলম্বন করতে। সেদিন পরিস্কারভাবেই আম্মুর চেহারাতে অপরাধবোধ দেখতে পাচ্ছিলাম। এই বিষয়গুলো নিয়ে খানিকটা সচেতন থাকলে অনেক অভিভাবককেই ভবিষ্যতে এই ধরনের অপরাধবোধে ভুগতে হবে না।